**Timothé Phillipe Bozon** (s. 24. maaliskuuta 1994 Saint Louis, Missouri, Yhdysvallat) on ranskalais-yhdysvaltalainen jääkiekkoilija, jonka pelipaikka on vasen laitahyökkääjä. Bozon pelaa Sveitsin NLA-joukkue Genève-Servettessä. Hän on pelannut urallaan sekä Pohjois-Amerikassa että Sveitsissä. Hän siirtyi juniori-ikäisenä WHL-sarjan Kamloops Blazersiin, ja Montreal Canadiens varasi hänet NHL:ään. Bozon ei kuitenkaan päässyt NHL:ään asti, vaan pelasi siellä juniorisarjojen jälkeen AHL- ja ECHL-liigoissa. Eurooppaan hän palasi vuonna 2017, ja sen jälkeen hän on pelannut Sveitsin pääsarjassa.

Ura
---

### Seuraura

Bozon syntyi Yhdysvaltain Missourin Saint Louisissa hänen isänsä Philippen pelatessa NHL-joukkue St. Louis Bluesissa. Bozon aloitti jääkiekkoilun Saksassa Mannheimer ERC:ssä, mutta suurimman osan junioriurastaan hän loi kuitenkin Sveitsissä. Bozon pelasi Genève-Servette HC:ssa 15-vuotiaaksi asti, josta hän jatkoi kaudeksi 2009–2010 Kloten Flyersiin. Bozon jakoi tehoilla 26+29=55 koko Elite Novizenin pistepörssin toisen sijan ZSC Lionsin Sven Andrighetton kanssa edellään vain Pikes Oberthurgaun Patrick Obrist. Kesken kauden 2010–2011 hän vaihtoi Klotenista HC Luganoon.

WHL-joukkue Kamloops Blazers varasi Bozonin 27. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012, jolloin Bozon voitti WHL:n tulokkaiden maalipörssin ja oli Blazersin toiseksi paras maalintekijä ja kolmanneksi paras pistemies tehoilla 36+35=71. Hän pelasi kauden aikana myös CHL Top Prospects Gamessa. Lopulta Montreal Canadiens varasi Bozonin kolmannella kierroksella 64. pelaajana NHL:n varaustilaisuudessa 2012. Kaudella 2012–2013 hän oli Blazersin toiseksi paras pistemies Colin Smithin jälkeen. Bozon jakoi koko WHL:n pistepörssin kahdeksannen sijan Medicine Hat Tigersin Curtis Valkin kanssa. Hän voitti myös Blazersin sisäisen tehotilaston lukemalla +37.

Toukokuussa 2013 Bozon teki kolmivuotisen tulokassopimuksen Montréal Canadiensin kanssa. Hän pelasi kauden 2013–2014 kuitenkin vielä WHL:ssä. Lokakuussa 2013 Bozonin seura vaihtui siellä Blazersista Kootenay Iceen. Hänen kautensa päättyi kuitenkin maaliskuussa 2014 Bozonin sairastuttua aivokalvontulehdukseen. Hänet vietiin vieraspelimatkalla Saskatoonissa sairaalaan, missä lääkärit päättivät laittaa Bozonin koomaan vähentääkseen aivokalvojen turvotusta. Hän vietti sairaalassa kuukauden ja parani lopulta vakavasta sairaudestaan. Kootenay Icen vakuutus ei kuitenkaan kattanut koko hoitoa, joten Bozonille ja hänen perheelleen jäi maksettavaksi noin sadantuhannen dollarin lasku.

Montréal Canadiens lähetti Bozonin syksyn 2014 harjoitusleirillä ensin syyskuun lopulla AHL-joukkue Hamilton Bulldogsiin, mutta lokakuussa ennen kauden 2014–2015 hänet lähetettiin kuitenkin edelleen takaisin WHL:ään. Canadiensin toimitusjohtaja Marc Bergevinin mukaan Bozonin parhaaksi oli palata sinne kehittämään hänen fyysisiä ominaisuuksiaan Bozonin kuntouduttua edellisten kuukausien aikana sairaudestaan. Hän oli Icen paras maalintekijä ja neljänneksi paras pistemies tehoilla 35+28=63. WHL-kauden päätyttyä, huhtikuussa 2015 Bozon lähetettiin AHL-joukkue Hamilton Bulldogsiin, jossa hän pelasi yhden runkosarjaottelun.

Kaudeksi 2015–2016 Canadiensin farmijoukkueeksi vaihtui St. John's IceCaps, jossa Bozon pelasi varsinaisen AHL:n tulokaskautensa tehden 41 runkosarjaottelussa tehot 5+3=8. Hän pelasi kauden aikana myös 15 ottelua ECHL-joukkue Brampton Beastissa. Canadiens kauppasi kaudeksi 2016–2017 Bozonin Florida Panthersiin vaihdossa Jonathan Racineen. Bozonin toinenkin kausi ammattilaisena meni edellisen tavoin. Hänellä oli varsin pieni rooli Panthersin farmijoukkueessa AHL:n Springfield Thunderbirdsissa, missä hän teki 43 ottelussa 15 pistettä. Loppukaudeksi hänet lähetettiin ECHL-sarjan Manchester Monarchsiin.

Bozonin palasi kaudeksi 2017–2018 hänen tehtyään sopimuksen Sveitsin pääsarjan EHC Klotenin kanssa. Kloten tippui kauden päätteeksi sarjasta, ja Bozon siirtyi seuraavaksi kaudeksi Genève-Servetteen. Bozon edusti Genève-Servetteä kahden vuoden ajan, ja kaudeksi 2020–2021 hänen joukkeekseen vaihtui Lausanne HC, jonka hankki Bozonin pelaajakaupassa. Hänen lisäkseen Lausanneen siirtyi Petr Cajka, ja toiseen suuntaan liikkui Joël Vermin.

Bozon pelasi kausien 2020–2021 ja 2021–2022 aikana Lausannessa yhteensä 107 ottelua runkosarjassa ja pudotuspeleissä. Jälkimmäisen kauden jäkeen hän teki kolmen vuoden jatkosopimuksen seuran kanssa.

### Maajoukkueura

Bozon pelasi alle 18-vuotiaiden I-divisioonan MM-kilpailuissa vuosina 2010 ja 2011, joista jälkimmäinen turnaus päättyi B-lohkon pronssiin. Hän jakoi siinä Ranskan sisäisen pistepörssin voiton Nicolas Thos’n kanssa tehoilla 3+3=6.

Bozon teki maajoukkuedebyyttinsä vuoden 2013 MM-kilpailujen avausottelussa Slovakiaa vastaan. Bozon sai siinä syöttöpisteen Damien Raux’n tekemään maaliin. Bozon edusti Ranskaa seuraavan kerran MM-kilpailuissa 2016. Hän on pelannut myös MM-kilpailuissa 2019, 2022 ja 2023.

Bozon on pelannut yhteensä 69 maaottelua ja tehnyt niissä 21 pistettä.

Perhe
-----

Bozon on kolmannen polven maajoukkuekiekkoilija. Hänen isänsä Philippe on ensimmäinen Ranskassa syntynyt ja kiekko-oppinsa saanut pelaaja NHL:ssä. Timin isoisä Alain toimi 1960-luvulla Ranskan maajoukkueen kapteenina. Sekä Philippe että Alain ovat valittu myös Ranskan jääkiekon kunniagalleriaan.

Bozonin äiti on puolestaan alppihiihtäjä Hélène Barbier. Hänen isosiskonsa on Allison Bozon ja pikkuveli Kevin Bozon, joka on myös pelannut Ranskan maajoukkueessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2009–2010 | Kloten Flyers | Elite Jr. A | 3 | 2 | 0 | 2 | 2 | – | – | – | – | – | U18d1 | 5 | 0 | 1 | 1 | 0 |
| 2010–2011 | Kloten Flyers | Elite Jr. A | 3 | 1 | 0 | 1 | 0 | – | – | – | – | – | U18d1 | 5 | 3 | 3 | 6 | 2 |
|  | HC Lugano | Elite Jr. A | 27 | 16 | 13 | 29 | 24 | 3 | 1 | 1 | 2 | 0 |
| 2011–2012 | Kamloops Blazers | WHL | 71 | 36 | 35 | 71 | 40 | 11 | 5 | 0 | 5 | 11 |
| 2012–2013 | Kamloops Blazers | WHL | 69 | 36 | 55 | 91 | 58 | 8 | 4 | 2 | 6 | 10 | MM | 5 | 0 | 1 | 1 | 0 |
| 2013–2014 | Kamloops Blazers | WHL | 13 | 3 | 4 | 7 | 13 | – | – | – | – | – |
|  | Kootenay Ice | WHL | 50 | 30 | 32 | 62 | 34 | – | – | – | – | – |
| 2014–2015 | Kootenay Ice | WHL | 57 | 35 | 28 | 63 | 19 | 7 | 3 | 6 | 9 | 6 |
|  | Hamilton Bulldogs | AHL | 1 | 0 | 0 | 0 | 0 | – | – | – | – | – |
| 2015–2016 | St. John's IceCaps | AHL | 41 | 5 | 3 | 8 | 14 | – | – | – | – | – | MM | 6 | 0 | 0 | 0 | 2 |
|  | Brampton Beast | ECHL | 15 | 3 | 6 | 9 | 2 | – | – | – | – | – |
| 2016–2017 | Springfield Thunderbirds | AHL | 43 | 8 | 7 | 15 | 24 | – | – | – | – | – |
|  | Manchester Monarchs | ECHL | 14 | 3 | 3 | 6 | 0 | – | – | – | – | – |
| 2017–2018 | EHC Kloten | NLA | 44 | 7 | 5 | 12 | 41 | – | – | – | – | – |
| 2018–2019 | Genève-Servette HC | NLA | 42 | 4 | 10 | 14 | 10 | 6 | 1 | 1 | 2 | 2 | MM | 7 | 0 | 4 | 4 | 2 |
| 2019–2020 | Genève-Servette HC | NLA | 42 | 7 | 7 | 14 | 31 | – | – | – | – | – |
| 2020–2021 | Lausanne HC | NLA | 47 | 10 | 5 | 15 | 24 | 3 | 0 | 0 | 0 | 27 |
| 2021–2022 | Lausanne HC | NLA | 47 | 10 | 5 | 15 | 24 | 7 | 1 | 2 | 3 | 27 | MM | 7 | 0 | 4 | 4 | 2 |
| 2022–2023 | Lausanne HC | NLA | 47 | 10 | 5 | 15 | 24 | – | – | – | – | – | MM | 7 | 1 | 4 | 5 | 0 |
| 7 kautta | yhteensä | NLA | 271 | 43 | 46 | 89 | 128 | 27 | 2 | 6 | 8 | 64 |
| 3 kautta | yhteensä | AHL | 85 | 13 | 10 | 23 | 38 | – | – | – | – | – |
| 2 kautta | yhteensä | ECHL | 29 | 6 | 9 | 15 | 2 | – | – | – | – | – |

Lähteet
-------

* Tim Bozon The Internet Hockey Databasessa (englanniksi)
* Tim Bozon *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Tim Bozon *Elite Prospects*. Everysport Media Group AB.  (englanniksi)
2. ↑  Tim Bozon The Internet Hockey Databasessa (englanniksi)
3. ↑  Canadiens sign forward Tim Bozon to a three-year contract  30.5.2013. MONTREAL:  Montréal Canadiens. Viitattu 25.10.2014. (englanniksi)
4. ↑  ICE AND BLAZERS MAKE DEAL *Kootenay Ice*.  22.10.2013. Cranbrook, BC:  The Canadian Hockey League.  Arkistoitu 25.10.2014. Viitattu 25.10.2014. (englanniksi)
5. ↑  Tim Bozon tekee paluun nuorten turnauksessa *NHL.com/fi*.  24.7.2014. National Hockey League. Viitattu 25.10.2014.
6. ↑  Pakarinen, Risto: Vakavasti sairastunut huippulupaus palaa kaukaloon *iltalehti.fi*.  26.7.2014. Alma Media Suomi Oy. Viitattu 25.10.2014.
7. ↑  Canadiens assign 17 players to Hamilton, release 8 players from training camp and assign Nikita Scherbak to his junior team  28.9.2014. MONTREAL:  Montréal Canadiens. Viitattu 25.10.2014. (englanniksi)
8. ↑  Canadiens assign forward Tim Bozon to the Kootenay Ice  10.10.2014. MONTREAL:  Montréal Canadiens. Viitattu 25.10.2014. (englanniksi)
9. ↑  Tim Bozon traded to Panthers from Canadiens  8.10.2016. NHL. Viitattu 16.5.2023. (englanniksi)
10. 1 2  Marc Branchu: Tim Bozon signe à Kloten *Hockeyarchives*.  26.4.2017. Viitattu 16.5.2023. (ranskaksi)
11. ↑  New team found - Tim Bozon signs with Genève-Servette HC *Swisshockeynews.ch*.  17.7.2018. Viitattu 16.5.2023. (englanniksi)
12. ↑  Tim Bozon et Petr Cajka au Lausanne Hockey Club, Joël Vermin au Genève-Servette HC  15.9.2020. Lausanne Hockey Club. Viitattu 16.5.2023. (ranskaksi)
13. ↑  Quatre prolongations de contrat au Lausanne Hockey Club  14.4.2022. Lausanne Hockey Club. Viitattu 16.5.2023. (ranskaksi)
14. ↑  GAME SUMMARY (pdf)  3.5.2013. IIHF. Viitattu 21.6.2016. (englanniksi)